KLASA: P-391/23

URBROJ: 711-02-01/04-2024-07

Zagreb, 15. ožujka 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Ines Pavlačić, Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), **u predmetu obveznice Ivane Hazulin Pospiš, OIB: ……………., direktorice trgovačkog društva KulTuRa Radoboj d.o.o.**,na 43. sjednici održanoj 15. ožujka 2024. godine, donosi sljedeću

 **ODLUKU**

1. **Propustom podnošenja imovinske kartice Povjerenstvu do 31. siječnja 2022. za 2021. godinu, obveznica** **Ivana Hazulin Pospiš, direktorica trgovačkog društva KulTuRa Radoboj d.o.o., počinila je povredu** **članka 10. stavka 4. ZSSI-a.**
2. **Za povredu iz točke I. ove izreke, obveznici Ivani Hazulin Pospiš izriče se novčana kazna u iznosu od 540,00 eura.**
3. **Nalaže se obveznici Ivani Hazulin Pospiš da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190- OIB obveznika-39123.**
4. **Ako obveznica novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznice putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku za obveznicu Ivanu Hazulin Pospiš, direktoricu trgovačkog društva KulTuRa Radoboj d.o.o., utvrdilo da navedena obveznica nije sukladno članku 10. stavku 4. ZSSI-a podnijela godišnju imovinsku karticu za 2022. godinu.

U tijeku postupka izvršen je uvid u službenu bilješku od 23.studenog 2023., Registar obveznika, Registar imovinskih kartica te očitovanje obveznice od 05. veljače 2024.

Povjerenstvo je odlukom od 10. siječnja 2024. u odnosu na obveznicu Ivanu Hazulin Pospiš, utvrdilo postojanje pretpostavki za pokretanje postupka vezano za moguću povredu odredbe članka 10. stavka 4. ZSSI-a, koja proizlazi iz propusta podnošenja imovinske kartice Povjerenstvu do 31. siječnja 2023. za 2022. godinu.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznici uputilo obavijest od 10. siječnja 2024. KLASA: P-391-23, URBROJ:711-02-01/04-2024-03 o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznice zatražilo očitovanje.

Obveznica je u očitovanju na navedenu obavijest, koje je u Povjerenstvu zaprimljeno 05. veljače 2024., navela da karticu za 2022. godinu nije podnijela zbog neznanja dok je prethodno 15. lipnja 2023. podnijela imovinsku karticu povodom stupanja na dužnost.

Povjerenstvo je uvidom u Registar obveznika utvrdilo da je Ivana Hazulin Pospiš od 25. prosinca 2021. godine postala obveznica sukladno članku 3. stavku 1. točki 40. ZSSI-a, s obzirom da obnaša dužnost direktorice trgovačkog društva KulTuRa Radoboj d.o.o.

Uvidom u Registar imovinskih kartica Povjerenstvo je utvrdilo da obveznica nije podnijela imovinsku karticu za 2022. godinu do 31. siječnja 2023., već je istu podnijela 13. ožujka 2024.

S obzirom na navedeno, a sukladno članku 3. stavku 1. točki 40. ZSSI-a, u obvezi je postupati u skladu s odredbama ZSSI-a kao obveznik u smislu istoga Zakona.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu. Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obveznici koja prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznica Ivana Hazulin Pospiš propustila podnijeti imovinsku karticu Povjerenstvu do 31. siječnja 2023. godine za 2022. godinu sa stanjem na zadnji dan 2022. godine, već je istu podnijela 13. ožujka 2024. Povjerenstvo je stoga utvrdilo da je navedenim propustom obveznica povrijedila odredbu članka 10. stavka 4. ZSSI-a.

U odnosu na povredu počinjenu tijekom važenja ZSSI Povjerenstvo ističe kako je člankom 48. stavkom 1. ZSSI/21 propisano da za povredu odredbi toga Zakona Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

 Člankom 50. stavkom 1. ZSSI-a propisano je da ako novčana kazna nije plaćena u roku od 15 dana, ista se može izvršiti obustavom dijela neto mjesečne plaće ili obustavom na svim primanjima, a ista se može izvršiti i na imovini obveznika. Također, propisano je da Povjerenstvo kaznu izriče u iznosu od 4.000,00 do 40.000,00 kuna vodeći računa o težini i posljedicama povrede zakona. Stavkom 2. istog članka određeno je izvršenje novčane sankcije obustavom isplate dijela neto mjesečne plaće ili obustavom na svim primanjima ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika.

 Povjerenstvo ističe kako je prilikom odmjeravanja vrste sankcije uzelo u obzir činjenicu da se radilo o ponovljenom nepodnošenju imovinskih kartica, s obzirom da je Povjerenstvo dana 28. srpnja 2023. donijelo odluku Broj: 711-I-1620-P-517-22/23-07-23 kojom je obveznici izreklo opomenu zbog nepodnošenja imovinske kartice povodom stupanja na dužnost 25. prosinca 2021.

 U odnosu na visinu sankcije Povjerenstvo smatra primjerenim za postizanje svrhe kažnjavanja obveznici izreći minimalnu novčanu sankciju u iznosu od 540,00 eura.

Slijedom navedenog, Povjerenstvo je donijelo odluku kako je navedeno u točki II. izreke ovog akta.

Ova Odluka objavit će se, sukladno članku 44. stavku 5. ZSSI-a, na mrežnim stranicama Povjerenstva nakon uredne dostave obvezniku.

Sukladno svemu navedenom, Povjerenstvo je donijelo odluku kao u točkama I. do V. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Ivana Hazulin Pospiš, osobnom dostavom

2. Objava na mrežnim stranicama Povjerenstva nakon uredne dostave obveznici

3. Pismohrana